Folketing
2002-03-20

I slutningen af september sidste år kom det frem, at der i Danmark opholdt sig en tidligere irakisk hærchef, som i hvert fald af nogle blev mistænkt for at have begået forbrydelser mod menneskeheden og være medansvarlig for giftangreb og andre overgreb, som kostede op imod 180.000 kurdere livet i Nordirak. Den 1. oktober, altså umiddelbart efter, sagde den konservative leder, hr. Bendt Bendtsen, til Jyllands-Posten: »Ingen steder i verden skal give helle, heller ikke Danmark, til krigsforbrydere eller terrorister«. Samme dag slog samme hr. Bendt Bendtsen fast, at Danmark skal retsforfølge personer, som har begået krigsforbrydelser i andre lande. Han sagde: »Jeg forstår slet ikke, at de bare får lov til at være her uden at blive retsforfulgt. Regeringen skylder os en forklaring.« Den 3. oktober besluttede Rigsadvokaten så, at der skulle indledes en efterforskning. Det er næsten et halvt år siden, og jeg synes derfor, det vil være rimeligt at spørge justitsministeren, hvad status er i denne her sag.